《故中宪大夫岭北行省左右司郎中苏公志道哀诗》
元代·揭傒斯

苏公廊庙姿，推择起为吏。论议动引经，举措必由义。

惟时方大旱，谓咎在冤滞。决狱天乃雨，凶年化丰岁。

流声满山西，宪府立罗致。慷慨平生怀，遂佐直指使。

受命按边鄙，正色行使事。边臣既威服，使亦免颠踬。

六曹收雄材，两府资远器。激昂天下事，往往见谋议。

十载拘掾曹，弥年困文字。虽云富匡赞，岂足尽材艺。

一命厕省僚，句稽得深弊。铨选班爵冗，出入钱谷细。

并缘出多门，穿穴肆奸利。有如水上萍，驱去还复至。

因风一披荡，暂得免蒙翳。再命主贼曹，持平独丕蔽。

恒求情中实，动究法外意。功罪必诛赏，义恶俱惕厉。

三命参宥密，令闻益昭晰。和林跨大漠，肇造此根柢。

东际瀚海头，西控流沙裔。北穷阴山外，南掎两都势。

连营列万里，仓庾千万计。镇以磐石宗，重以分省寄。

忆昔大德末，成庙方厌世。桓桓忠献王，功大更多智。

武德既践阼，宫阙始清閟。越邸矜微劳，宠极心乃异。

国有社稷臣，谗乃惑聪睿。遂辍股肱任，往重藩屏系。

有威如雷霆，有恩若元气。耕凿比中上，什伍相错置。

士忘远戍苦，民见太平治。道路无拾遗，商旅毕怀惠。

忠献一朝没，武皇亦遐弃。骎寻延祐中，权相擢天位。

磨牙吮人血，掉尾恣狂猘。戕贼骨肉亲，迫逐见危坠。

天人共震怒，降灾及兹地。大雪深丈馀，人马相枕毙。

重为朝廷忧，夙夜靡宁志。除吏超五等，闻者尽惊避。

苏公拜郎中，即日辞九陛。厚禄非所荣，高爵非所贵。

彼民亦天民，安得皆坐视。兼程到官所，发廪急周济。

死者何嗟及，存者再生遂。闾阎渐苏息，竭力补黥劓。

飞书九重天，请为兵民备。募粟实塞下，慎勿惮劳费。

天子赐问劳，名王致金币。至今赖长策，当时已多忌。

如何方赐环，及国竟长逝。都人走相哭，行子为歔欷。

崩腾朔风迅，惨淡浮云曳。苍松拔其根，黄鹄铩其翅。

幸哉有令子，名已注简记。千秋常山下，豪杰一挥涕。

作者简介：揭傒斯（1274～1344）元代著名文学家、书法家、史学家。字曼硕，号贞文，龙兴富州（今江西丰城杜市镇大屋场）人。家贫力学，大德年间出游湘汉。延佑初年由布衣荐授翰林国史院编修官，迁应奉翰林文字，前后三入翰林，官奎章阁授经郎、迁翰林待制，拜集贤学士，翰林侍讲学士阶中奉大夫，封豫章郡公，修辽、金、宋三史，为总裁官。《辽史》成，得寒疾卒于史馆，谥文安，著有《文安集》，为文简洁严整，为诗清婉丽密。善楷书、行、草，朝廷典册，多出其手。与虞集、杨载、范梈同为“元诗四大家”之一，又与虞集、柳贯、黄溍并称“儒林四杰。”